53
1 Vyriausiajam muzikui. Pagal *mahalatą. †Maskilas. Dovydo.
Kvailys pasakė savo širdyje: „Nėra Dievo“. ‡Tokie sugedę ir daro šlykščią neteisybę; nėra gera darančio. 2 Dievas žvelgė žemyn iš dangaus į §žmonių palikuonis, kad pamatytų, ar yra kas išmano, kas ieško Dievo. 3 Visi atsitraukė, jie kartu *pasidarė suteršti; nėra gera darančio, nėra nė vieno. 4 Argi tie, kurie daro neteisybę, yra tokie nežinantys?! Jie ryja mano tautą, kaip jie valgo duoną, ir nėra pasišaukę Dievo! 5 Jie †tenai ‡drebete drebėjo iš baimės, §kokios dar nėra buvus, nes Dievas išmėtė tave apgulusiųjų kaulus. *Tu juos sugėdinai, nes Dievas juos atmetė. 6 O, kad iš Siono ateitų †galutinis išgelbėjimas Izraeliui! Kai Dievas sugrąžins namo savo nelaisvėn paimtą tautą, džiūgaus Jokūbas, apsidžiaugs Izraelis!
* 53:1 „mahalatą“ – Greičiausiai hbr. žodis מַחֲלַת (mahalath) rodo į liūdną, graudulingą gaidą, nes yra kilęs iš žodžio, reiškiančio ligą. † 53:1 „Maskilas“ – „išmintis, įžvalgumas“; gal „išmintingo proto ugdymui“; ši antraštė gali būti kreipinys skaitytojui klausytis ir pasidaryti išmintingas. ‡ 53:1 „Tokie“ – T. „Jie“. § 53:2 „žmonių palikuonis“ – Arba „Adomo sūnus / vaikus / palikuonis“, „žmoniją“. * 53:3 „pasidarė suteršti“ – Tas pat hbr. žodis vartojamas Job 15:16, Ps 14:3; visada rodo į dorovinį pagedimą; galimi vertimai: „pagedo“, „doroviškai pakriko“, „pasidarė nešvarūs“, „pasidarė purvini“. † 53:5 „tenai“ – T. y. nusikaltimo prieš teisiuosius vietoje. ‡ 53:5 „drebete drebėjo iš baimės“ – Hbr. vksm. yra perfektyvas, kaip Ps 14:5, bet gal ši psalmė apsako baigtus įvykius, o 14-oji apsako arba jau vykstančius ar ateities veiksmus. Arba „drebete drebėjo iš išgąsčio“, „labai išsigando“. § 53:5 „kokios dar nėra buvus“ – T. „nebuvo baimės“. * 53:5 „Tu“ – Kalbama Izraelio tautai. † 53:6 „galutinis išgelbėjimas Izraeliui“ – Arba „galutinis Izraelio išgelbėjimas“. Hbr. „Izraelio išgelbėjimai“ (intensyvus).