11
1 Vyriausiajam muzikui. Dovydo.
*Esu pasitikėjęs VIEŠPAČIU! Kaip galite tarti mano sielai: „Pabėk į jūsų kalnus kaip paukštis!? 2 Nes štai nedorėliai †įtempia lanką, ant templės savo strėlę deda, kad tamsoje šaudytų į tiesiaširdžius. 3 ‡Jeigu §pamatai nugriaunami, ką begalės daryti teisusis?“
4 VIEŠPATS yra savo *ypatingai šventoje šventykloje – VIEŠPATIES sostas yra danguje. Jo akys stebi, jo akių vokai tiria žmonių palikuonis. 5 VIEŠPATS teisųjį tiria, bet jo siela nekenčia nedorėlio ir smurtą mylinčio. 6 Jis lies ant nedorėlių žabangus, ugnį ir sierą, ir †svilinančią audrą; tai bus ‡jiems skirtoji taurė. 7 Nes VIEŠPATS yra teisus, jis myli teisybę. §Dorieji matys jo veidą.
* 11:1 „Esu pasitikėjęs VIEŠPAČIU“ – Arba „Esu bėgęs prieglaudon pas VIEŠPATĮ“. † 11:2 „įtempia“ – T. „koja nuspaudžia“, t. y. koja užsistoja ant vieno galo, kad lenktų lanką ir dėtų strėlę and templės. ‡ 11:3 „Jeigu“ – Arba „Kai“. § 11:3 „pamatai“ – Hbr. žodis שָׁתָה (shathah) vartojamas ST tik čia ir Iz 19:10. Perkeltine prasme rodo į svarbiausius dalykus, kurie yra pagrindas doram ir normaliam gyvenimui. Jeigu priešai nuvers tvarką, teisusis negalės nieko padaryti – tik Dievas galės įgyvendinti teisingumą (4-6 eil.). * 11:4 „ypatingai šventoje šventykloje“ – T. „šventoje šventykloje“ arba „šventumo šventykloje“. Ši hbr. vartosena pabrėžia viską viršijantį Dievo nepaprastą, išskirtinį šventumą. † 11:6 „svilinančią“ – Arba „siaubingą“. Hbr. žodis זַלְעָפָה (zalafah) vartojamas ir Ps 119:53 ir Rd 5:10. ‡ 11:6 „jiems skirtoji taurė“ – T. „jų taurės dalis“; plg. Ps 16:5. § 11:7 „Dorieji“ – Arba „Tiesieji“. Plg. Ps 25:8, kur rašoma, kad VIEŠPATS yra tiesus (prk. „teisingas“).