31
1 Karaliaus Lemuelio žodžiai, *pranašiškas pranešimas, kurio jo motina pamokė jį: 2 Ką, mano sūnau? Ir ką, mano įsčių sūnau? Ir ką, mano įžadų sūnau? 3 Neatiduok savo †šaunumo moterims, nė savo kelių ‡tam dalykui, kuris sunaikina karalius. 4 Ne karaliams, o Lemueli, ne karaliams gerti vyną, nė §valdovams *stiprų gėrimą. 5 Priešingu atveju, †toksai gers ir pamirš tai, kas buvo įsakyta, ir ‡iškraipys teisingumą §prispaustųjų atžvilgiu. 6 Duokite *stipraus gėrimo bepražūstančiam ir vyno tiems, †kurie patys karčiai merdi. 7 ‡Toksai tegul geria ir pamiršta savo skurdą ir savo vargo tenebeatsimena. 8 Atverk savo burną už §tą, kuris pats už save negali kalbėti, tai yra už teises visų *negalinčių apsiginti. 9 Atverk savo burną, teisk teisingai ir gink †varguolių bei vargšų teises.
10 Kas gali rasti šaunią moterį? Juk jos vertė daug didesnė už ‡brangakmenius. 11 Jos vyro širdis §visiškai pasitiki ja, ir *jam neprireiks grobio. 12 Ji darys jam gera, o ne bloga, per visas savo gyvenimo dienas. 13 Ji ieško vilnos bei linų ir mielai darbuojasi savo rankomis. 14 Ji yra kaip †pirklių laivai: iš toli ji pargabena savo maistą. 15 Ji ir keliasi, kai dar naktis, ir duoda maisto savo šeimynai bei dalį savo tarnaitėms. 16 Ji apsvarsto lauką ir jį nuperka; savo rankų ‡atlygiu ji įveisia vynuogyną. 17 Ji sujuosia savo strėnas stiprybe ir sustiprina savo rankas. 18 Ji §jaučia, kad jos *pelnas geras; jos žibintas neužgęsta naktį. 19 Ji ištiesia savo rankas į verpstę, ir jos rankos laiko ratelį. 20 Savo delną ji atidaro †varguoliams ir ištiesia savo rankas ‡stokojantiems. 21 Ji nebijo sniego dėl savo šeimynos, nes visa jos šeimyna aprengta §skaisčiai raudonais drabužiais. 22 Ji pasigamina sau *užtiesalų; jos apdaras – †aukštos kokybės drobė ir ‡purpuras. 23 Jos vyras yra žinomas vartuose, kai jis §posėdžiauja su šalies *vyresniaisiais. 24 Ji †padaro ir parduoda ploną drobę, ir pristato juostų ‡pirkliams. 25 Stiprybė ir kilnumas – jos apdaras, ir §ji džiaugiasi ateitimi. 26 Ji atveria savo burną *vadovaudamasi išmintimi, ir ant jos liežuvio – †maloningumo įstatymas. 27 Ji gerai prižiūri savo šeimynos takus ir nevalgo tinginystės duonos. 28 Jos vaikai pakyla ir vadina ją palaiminta, jos vyras irgi giria ją: 29 „Daug dukterų elgėsi šauniai, bet tu viršiji jas visas!“ 30 Žavumas apgaulingas, ir grožis tuščias; bet moteris, kuri bijo VIEŠPATIES, bus giriama. 31 Duokite jai jos rankų atlygį, ir jos darbai tegul giria ją vartuose.
* 31:1 „pranašiškas pranešimas“ – Dažnai ST šis hbr. žodis verčiamas „našta“. † 31:3 „šaunumo“ – Plačios reikšmės hbr. žodis gali reikšti „šaunumas“, „pranašumas“, „garbingumas“, „stiprybė“, „jėga“ arba kt. Kontekstas rodo, kad čia ne tik fizinė stiprybė turima omenyje. ‡ 31:3 „tam dalykui, kuris sunaikina karalius“ – T. „karalių sunaikinimui“. § 31:4 „valdovams“ – Arba „kunigaikščiams“. * 31:4 „stiprų gėrimą“ – Arba „svaigalus“. † 31:5 „toksai“ – T. „Jis“, t. y. įspėjimo nepaisęs valdovas. ‡ 31:5 „iškraipys teisingumą“ – Arba „pakeis nutartį“, t. y. prispaustų (išnaudotų) žmonėms palankų ankstesnį teismo nutarimą koreguos jų priešų naudai. § 31:5 „prispaustųjų“ – T. „nelaimės sūnų“. * 31:6 „stipraus gėrimo“ – Arba „svaigalų“. † 31:6 „kurie patys karčiai merdi“ – Arba „kurių siela apkartusi“; frazė vartojamas ir Job 3:20, kur kalbama irgi apie žmones, kurių mirtis numatyta netrukus. ‡ 31:7 „Toksai“ t. „Jis“. § 31:8 „tą, kuris pats už save negali kalbėti“ – T. „nebylį“; bet kontekstas rodo ne į fizinę negalią, bet į teisinę padėtį. * 31:8 „negalinčių apsiginti“ – T. „laikinumo sūnų“, „išnykimo sūnų“. † 31:9 „varguolių“ – Arba „prispaustųjų“, „nužemintųjų“, „nuolankiųjų“, „romiųjų“; hbr. kuopinis vns. ‡ 31:10 „brangakmenius“ – Arba „koralus“. § 31:11 „visiškai“ – Arba „užtikrintai“, „garantuotai“. * 31:11 „jam neprireiks grobio“ – Gal „jam netrūks pelno“. † 31:14 „pirklių“ – Arba „prekybiniai“; hbr. k. žodis yra vns. ‡ 31:16 „atlygiu“ – T. „vaisiumi„; plg. Pat 31:31. § 31:18 „jaučia“ – T. „ragauja“. * 31:18 „pelnas“ – Arba „prekybinis pelnas“. † 31:20 „varguoliams“ – Arba „prispaustiesiems“, „nužemintiesiems“, „nuolankiesiems“, „romiesiems“. ‡ 31:20 „stokojantiems“ – Arba „neturtėliams“, „beturčiams“, „vargšams“, „skurdžiams“; hbr. žodis yra kuopinis vns. § 31:21 „skaisčiai raudonais drabužiais“ – Turbūt nurodoma į labai aukštos kokybės drabužius, kurie ir žiemą apsaugotų nuo šalčio (plg. II Sam 1:24, Iš 26:1, 26:31, 28:33). * 31:22 „užtiesalų“ – Arba „antklodžių“. Hbr. žodis vartojamas tik čia yra Pat 7:16. † 31:22 „plona drobė“ – Gal „šilkinė drobė“. ‡ 31:22 „purpuras“ – T. y. tamsiai raudonai dažytas audinys. § 31:23 „posėdžiauja“ – Arba „sėdi“. * 31:23 „vyresniaisiais“ – Arba „seniūnais“. † 31:24 „padaro“ – Arba „gamina“. ‡ 31:24 „pirkliams“ – T. „pirkliui“; hbr. žodis yra kuopinis vns. § 31:25 „ji džiaugiasi ateitimi“ – Arba „ji juokiasi iš ateities“, t. y., jaučiasi saugiai žiūrėdama į ateitį, nes dėl darbštumo jos šeima finansiškai patvari („stiprybė“, plg. Pat 10:15, 18:11) ir kilni. * 31:26 „vadovaudamasi išmintimi“ – T. „su išmintimi“. † 31:26 „maloningumo“ – Hbr. „chesed“, galimai verčiamas „gailestingumas“, „geranoriškumas“ ir pan.