51
1 Vyriausiajam muzikui. Dovydo psalmė. Kai pranašas Natanas atėjo pas jį po to, kai tas buvo įėjęs pas Batšebą.
Pasigailėk manęs, o Dieve, pagal savo mielaširdystę, pagal savo meilumo apstybę išdildyk mano *nusižengimus. 2 Visai nuplauk nuo manęs mano kaltę ir nuo mano nuodėmės apvalyk mane. 3 Nes aš pripažįstu savo †nusižengimus, ir mano nuodėmė ‡man yra nuolat prieš akis – 4 tau nusidėjau, tiktai tau, ir padariau, kas bloga tavo akyse, – kad būtum §išteisintas *kalbėdamas, †nepeiktinas ‡teisdamas. 5 Štai aš buvau §pagimdytas jau *nukrypęs nuo to, kas teisinga, ir nuodėmingą mane pradėjo mano motina. 6 Štai tu trokšti matyti tiesą žmogaus viduje, ir duosi man pažinti išmintį †mano slaptame „aš“.
7 Apvalyk mane yzopu, ir būsiu švarus, nuplauk mane, ir būsiu baltesnis už sniegą. 8 Duok man išgirsti džiaugsmo ir linksmybės žinią, kad džiūgautų kaulai, kuriuos sudaužei! 9 Paslėpk savo veidą nuo mano nuodėmių ir išdildyk visas mano kaltes. 10 Sukurk man tyrą širdį, o Dieve, ir ‡teisingą dvasią atnaujink manyje. 11 Nenumesk manęs iš savo akivaizdos, ir savo §Šventosios Dvasios neatimk nuo manęs. 12 Grąžink man džiaugsmą, kilusį iš tavo išgelbėjimo, ir paremk mane savo *noringa Dvasia. 13 Mokysiu †nusižengėlius tavo kelių, ir nusidėjėliai ‡atsivers į tave.
14 Išlaisvink mane nuo kraujo kaltės, o Dieve, mano išgelbėjimo Dieve, ir mano liežuvis džiaugsmingai šūkaus apie tavo teisumą. 15 O Viešpatie, praverk mano lūpas, ir mano burna skelbs tavo gyrių! 16 Nes tu §nenori aukos, – priešingu atveju tau ją atnašaučiau, – tavęs nedžiugina deginamoji auka. 17 Dievui tinkamos aukos – sudužusi dvasia; sudužusios ir palaužtos širdies tu, Dieve, nepaniekinsi. 18 Savo gera valia daryk gera Sionui: pastatyk Jeruzalės sienas! 19 Tada tu būsi patenkintas teisingomis aukomis, tai yra deginamąja auka ir visai sudeginama auka, tada jaučiai bus atnašaujami ant tavo aukuro.
* 51:1 „nusižengimus“ – Arba „maištavimus“. † 51:3 „nusižengimus“ – Arba „maištavimus“. ‡ 51:3 „man yra nuolat prieš akis“ – T. „nuolat yra prieš mane“. § 51:4 „išteisintas“ – T. y. „pripažintas esant nekaltinamas“. * 51:4 „kalbėdamas“ – T. „savo žodžiuose“. † 51:4 „nepeiktinas“ – Arba „tyras“. ‡ 51:4 „teisdamas“ – T. „savo teisime“. § 51:5 „pagimdytas“ – Arba „supavidalintas“. * 51:5 „nukrypęs nuo to, kas teisinga“ – Arba „nedoras“. † 51:6 „mano slaptame „aš““ – T. „slaptojoje vietoje“. ‡ 51:10 „teisingą“ – Arba „tvirtą“. § 51:11 „Šventosios Dvasios“ – Arba „šventumo Dvasios“. Plg. Iz 63:10-11. * 51:12 „noringa“ – Gal „kilnia“, „dosnia“. † 51:13 „nusižengėlius“ – Arba „maištautojus“. ‡ 51:13 „atsivers“ – Arba „atsigręš“. § 51:16 „nenori aukos“ – Arba „nesigėri auka“.