8
1 Vyriausiajam muzikui. *Pagal gititą. Dovydo psalmė.
O VIEŠPATIE, mūsų Valdove, koks †didingas tavo vardas visoje žemėje! ‡Tu pastatei savo šlovę virš dangų. 2 Iš kūdikių ir žindomųjų burnos tu priruošei §stiprybę dėl savo priešų, kad nuramdytum priešą ir keršytoją.
3 Kai žvelgiu į tavo dangus, tavo pirštų darbus, į mėnulį ir žvaigždes, kurias tu išdėstei, 4 kas yra žmogus, kad jį atmeni, ir žmogaus sūnus, kad jį aplankai? 5 Nes jį padarei truputį žemesnį už *angelus, šlove ir garbe jį apvainikavai. 6 Tu davei jam valdyti tavo rankų darbus, visa padėjai po jo kojomis: 7 †visas avis ir jaučius, ir netgi lauko žvėris, 8 padangių paukščius, jūros žuvis ir visa, kas tik keliauja jūrų takais. 9 O VIEŠPATIE, mūsų Valdove, koks didingas tavo vardas visoje žemėje!
* 8:1 „Pagal gititą“ – Arba „gititu“; spėjama, kad žodis rodo į (1) džiaugsmingą gaidą, remiantis tuo, kad žodžio šaknis „gat“ rodo į vynuogių spaustuvą, ir derliaus nuėmimo ir paruošimo metas buvo itin džiaugsmingas, arba (2) į muzikos instrumentą, gaidą arba atlikimo būdą, susijusį su Gato miestu. † 8:1 „didingas“ – Arba „prakilnus“. ‡ 8:1 „Tu“ t. „Kuris“; arba „Tu, kuris“; galbūt yra retorinis klausimas: „Kuris gi asmuo pastatė tavo šlovę virš dangų?!“ § 8:2 „stiprybę“ – Žr. Mt 21:16, kurioje Jėzus aiškina, kokia čia stiprybė – gyrius Dievui, galingas įrankis, kuris nutildo priešus; plg. I Kor 1:27. * 8:5 „angelus“ – Arba „galinguosius“; žr. Hbr 2:7. † 8:7 „visas avis ir jaučius“ – hbr. „avis ir jaučius – juos visus“.