29
1 Dovydo psalmė.
Duokite VIEŠPAČIUI, o *Galingojo sūnūs, duokite VIEŠPAČIUI šlovę ir galybę! 2 Duokite VIEŠPAČIUI †šlovę, priklausančią jo vardui, ‡garbinkite VIEŠPATĮ §šventumo grožyje. 3 VIEŠPATIES balsas viršum vandenų! Šlovės Dievas sugriaudė. VIEŠPATS viršum didžių vandenų! 4 VIEŠPATIES balsas galingas, VIEŠPATIES balsas didingas. 5 VIEŠPATIES balsas laužo kedrus, VIEŠPATS gi laužo Libano kedrus. 6 Jis šokdina juos lyg veršį, šokdina Libaną ir *Sirjoną lyg jauną laukinį jautį. 7 VIEŠPATIES balsas išskelia ugnies liepsnas. 8 VIEŠPATIES balsas sudrebina dykumą, VIEŠPATS sudrebina Kadešo dykumą. 9 VIEŠPATIES balsas sukelia gimdymo skausmus elnėms ir daro miškus plikus, o jo šventykloje †visi kalba apie jo šlovę. 10 VIEŠPATS sėdi viršum tvano, VIEŠPATS gi sėdi kaip Karalius per amžius. 11 VIEŠPATS suteiks stiprybę savo tautai! VIEŠPATS palaimins savo tautą ‡taika!
* 29:1 „Galingojo“ – Arba „Dievo“. Kalbama angelams. † 29:2 „šlovę, priklausančią jo vardui“ – Arba „jo vardo šlovę“. ‡ 29:2 „garbinkite“ – Arba „nusilenkite VIEŠPAČIUI“, „parpulkite VIEŠPAČIUI“. § 29:2 „šventumo grožyje“ – žr. I Met 16:29, II Met 20:21; Ps 96:9; Ps 110:3. * 29:6 „Sirjoną“ – Tai Hermono kalnas; žr. Įst 3:9. † 29:9 „visi kalba apie jo šlovę“ – Arba „visa tai sako: „Šlovė!““. ‡ 29:11 „taika“ – Arba „ramybe“, „gerove“, „sėkme“.